Knut Olai Bjørlykke

Knut Olai Knutssøn Bjørlykke (født 11. februar 1860 i Sande, død 26. februar 1946) var en norsk pedagog og professor i geologi. Han var ekspert på jordbunn.


== Liv og virke ==


=== Bakgrunn, utdannelse, tidlig virke ===
Knut Olai Knutssøn Bjørlykke tok eksamen ved lærerseminaret i Asker 1878 og var så lærer på hjemstedet i Sande et par år. Han tok examen artium 1882 og reallærereksamen i 1889.  Derpå  var han lærer ved Svend Foyn sin praktiske borgerskole på Grünerløkka fra 1889 til 1895 og hadde bigeskjeft hos frk. Bauers pigeskole 1889–90 og ved Hauges minde, en latinskole i tiden 1893–95.  


=== Forsker ===
Han hadde også fra 1889 vært deltidsansatt ved Norges geologiske undersøkelse (NGU), mottok universitetsstipendium i 1891 for et studieopphold i Sverige, og mottok i 1894 et statsstipendium for å studere geologiske samlinger i Danmark, Tyskland, Sveits og England. Bjørlykke vant i 1894 H.K.H. Kronprinsens gullmedalje for avhandlingen Geologisk kart over Kristiania by, og ble i 1897 ansatt som fast geolog ved NGU. I 1898 mottok han nok et statsstipendium, denne gang for å studere undervisningen ved utenlandske læresteder i geologi og zoologi.
Bjørlykke meldte i 1898 overgang til Norges landbrukshøyskole som lærer i zoologi, mineralogi, geologi og jordbunnslære. Han ble overlærer i 1905 og mottok sin dr.philos. den 28. november 1907, og ble straks  utnevnt til professor i geologi. Andre studiereiser han foretok seg var til Tyskland og Russland i 1902, Danmark og Nordlige Tyskland 1905, England i 1907 og Budapest i 1909 for å bivåne den agro-geologiske kongress der.Han utgav flere lærebøker i geologi og mineralogi. Han studerte det sentrale Norges høyfjell og senere jordbunnstyper. 
Han var en av pionerene i det geologiske foreningsliv i Norge, som sekretær først for Den geologiske klub (etablert 1893) og fra 1905 i den nyopprettede Norsk geologisk forening.  
Bjørlykke ga navn til Bjørlykkebreen på Svalbard, etter forslag i 1912 av Adolf Hoel som hadde vært der i 1909.


== Familie ==
Han var gift med Horda Pettersen (1878–1935) og far til geologen Harald Bjørlykke (1901–68), samt farfar til geologene Knut Olav Bjørlykke og Arne Bjørlykke. Datteren Liv Marie ble gift med myrsjef Aasulv Løddesøl. De ble foreldre til rederen Leif Terje Løddesøl.


== Verker (utvalg) ==
K. O. Bjørlykke (1892). Norske planter, skoleflora med bilder og en kortfattet plantelære. T. O. Brøgger.  [2. opplag (1897), 3. opplag (1904), ... 9. opplag (1946)]
K. O. Bjørlykke (1897). Geometrisk opgavebog, opgaver samlet og ordnet til brug for pigeskoler, borgerskoler og middelskoler. Cammermeyers forlag.  [2. opplag, 48 sider]
K. O. Bjørlykke (1898). Geologisk kart med beskrivelse av Kristiania by. Aschehoug.  [490 sider, hans vinnerbidrag til  H.K.H. Kronprinsens gullmedalje i 1894]
K. O. Bjørlykke (1908). Om Jæderens geologi. Aschehoug.  [160 sider]
K. O. Bjørlykke (1906). Om stenene og jordbunden. Kortfattet lærebog i geologi og jordbundslære. Brøgger.  [5. opplag (1946). Også oversatt til nynorsk: Um steinane og jordi : stuttmælt lærebok i stein- og jordlære]
K. O. Bjørlykke (1910). Lærebok i geologi. Med mineralogi og bergartslære. T. O. Brøgger.  [2. utgave (1910). Utkom i 4. utgave (1941)]
K. O. Bjørlykke og O. Nordgård (1913). Norges kvartærgeologi. Aschehoug.  [269 sider, utgitt av Norges geologiske undersøkelse]
K. O. Bjørlykke og Ingvald Grande (1917). Jorddyrkning i Norge, specielt i aarene 1914 og 1915. Det Kgl. Selskap for Norges Vels jordbundsutvalg.  [78 sider]
K. O. Bjørlykke (1926). Norges landbrukshøiskoles geologiske instituts samlinger : 1900-1925. Landbrukshøiskolen, Ås.  [80 sider]
K. O. Bjørlykke (1940). Utsyn over Norges jord og jordsmonn : Med oversiktskarter av jordbunnsforholdene i Norge i to blader: Sør-Norge og Nord-Norge : Målestokk 1: 2 000 000. Norges geologiske undersøkelse.  [235 sider]


== Referanser ==


== Eksterne lenker ==

(no) Publikasjoner av Knut Olai Bjørlykke i BIBSYS